MÅ VENTE: Det blir ingen eliteseriefotball for Magnus Wolff Eikrem, Molde og resten av lagene i mai heller. Foto: Bjørn S. Delebekk / VG

Eliteserien blir utsatt igjen: Her er kriseplanene

Det blir ingen seriestart i mai heller, men fotballen har kriseplaner på lager for at de likevel skal få spilt 30 serierunder i 2020.

Oppdatert 7. april

Seriestarten var planlagt til helgen 23.- og 24. mai, men dette blir ikke mulig etter at det ble klart at forbudet for kultur- og idrettsarrangementer som ikke kan ivareta kravet om to meters avstand, vil gjelde frem til 15. juni. Da skal det gjøres en ny vurdering.

Nå må Norsk Toppfotball (NTF) og Norges Fotballforbund (NFF) lene seg på de alternative scenariene de har lagt dersom seriestarten skulle bli utsatt igjen.

Redaksjonelt samarbeid Dplay Se Eliteserien og OBOS-ligaen direkte på Dplay

Ifølge VGs opplysninger diskuteres det for Eliteserien og Obosligaen både en «plan B», som innebærer seriestart den 14.- og 15. juni, og en «plan C» der serien starter den 1. juli. Begge disse kriseplanene gir mulighet for å spille 30 serierunder i år.

Det er også lagt en «plan D» med seriestart på et enda senere tidspunkt.

– Vi har flere scenarier liggende på bordet. Vi må se nærmere på hvilke implikasjoner dette har for oss når det foreligger. Vi vil komme tilbake til det når vi har sett på det, men det blir over påske.

– Vi følger de anbefalingene som gis fra helsemyndighetene, sier fotballpresident Terje Svendsen til VG.

Administrerende direktør Leif Øverland i NTF har foreløpig ikke ønsket å kommentere saken.

Det forlengede forbudet rammer også Toppserien, men kommer «ikke uventet» på daglig leder Hege Jørgensen i Toppfotball Kvinner.

– Vi har akkurat fått samme beskjed som alle andre, så foreløpig har vi ikke rukket å gjøre noe mer enn at vi tar det til etterretning. Vi må sette oss ned rett over påske og lage en ny plan, men det sier seg selv at all aktivitet hos oss er utsatt til etter 15. juni, sier hun til VG.

les også NFF-presidenten slår full alarm: Frykter konkurser i Eliteserien og Obos-ligaen

Jørgensen sier det er lagt planer for en serie som kan starte til og med høsten, men at det blir «vanskeligere og vanskeligere» å gjennomføre en full sesong med det nye oppsettet for grunnspill og sluttspill som for første gang var planlagt i år.

– Hvis vi kommer i gang i midten av juni, er det fortsatt mulig å gjennomføre serien i sin helhet, men vi må tenke både plan B og C og D, sier hun.

– Hva har dette å si for klubbene økonomisk?

– Det er en kritisk situasjon for våre klubber også. Å si noe annet er løgn. Det aller viktigste jeg kan si, er at det nå er viktigere enn noensinne at alle samarbeidspartnere, både lokalt og sentralt, står ved sine avtaler og er solidariske i en veldig krevende tid.

Publisert: 07.04.20 kl. 15:29 Oppdatert: 07.04.20 kl. 18:04

Eliteserien S V U T M P 1 Bodø/Glimt 17 15 2 0 62 – 19 43 47 2 Molde 17 11 1 5 45 – 20 25 34 3 Odd 17 10 1 6 30 – 24 6 31 4 Rosenborg 17 8 5 4 32 – 18 14 29 5 Vålerenga 17 8 5 4 27 – 23 4 29 VIS MER Champions League-kvalifisering

Champions League-kvalifisering Europaliga-kvalifisering

Europaliga-kvalifisering Nedrykkskvalifisering

Nedrykkskvalifisering Nedrykk